CELEX: 32021R0657
Language: bg
Date: 2021-04-21 00:00:00
Title: Регламент за изпълнение (ЕС) 2021/657 на Комисията от 21 април 2021 година за вписване на наименование в регистъра на защитените наименования за произход и защитените географски указания („Caşcaval de Săveni“ (ЗГУ)

22.4.2021   
               
               
                  BG
               
               
                  Официален вестник на Европейския съюз
               
               
                  L 137/14
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/657 НА КОМИСИЯТА
         от 21 април 2021 година
         за вписване на наименование в регистъра на защитените наименования за произход и защитените географски указания („Caşcaval de Săveni“ (ЗГУ)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква а) от него,
         като има предвид, че:
         
                     (1)
                  
                  
                     В съответствие с член 50, параграф 2, буква а) от Регламент (ЕС) № 1151/2012 в Официален вестник на Европейския съюз (2) беше публикувано представено от Румъния заявление за регистриране на наименованието „Caşcaval de Săveni“ като защитено географско указание (ЗГУ).
                  
               
                     (2)
                  
                  
                     На 30 март 2020 г. Комисията получи уведомление за възражение и съответното мотивирано възражение от България. На 2 април 2020 г. Комисията препрати на Румъния уведомлението за възражение и мотивираното възражение от българската страна.
                  
               
                     (3)
                  
                  
                     Комисията разгледа представеното от България възражение и установи, че то е допустимо. Думата „кашкавал“, посочена в това възражение като транскрипция на „kashkaval“ или „kaschaval“, е омоним на думата „caşcaval“, която е част от съставното наименование „Caşcaval de Săveni“. В България понятието „кашкавал“ се използва като наименование на основни млечни продукти, произвеждани и предлагани в търговски мащаб на националния пазар. Във възражението се посочва, че регистрирането на предложеното наименование би изложило на риск съществуването на наименованието „кашкавал“ или на търговските марки, включващи понятието „кашкавал“, както и съществуването на продукти, които са присъствали законно на българския пазар най-малко пет години преди датата на публикуване на заявлението за регистриране на наименованието „Caşcaval de Săveni“.
                  
               
                     (4)
                  
                  
                     С писмо от 28 май 2020 г. Комисията прикани заинтересованите страни да проведат необходимите консултации, за да постигнат съгласие в съответствие със своите вътрешни процедури.
                  
               
                     (5)
                  
                  
                     Румъния и България постигнаха съгласие, за което Румъния уведоми Комисията на 28 август 2020 г., в рамките на предвидения срок.
                  
               
                     (6)
                  
                  
                     Румъния и България стигнаха до заключението, че вписването на наименованието „Caşcaval de Săveni“ в регистъра на защитените наименования за произход и защитените географски указания не следва да бъде в ущърб на бъдещите заявления на България за регистриране в рамките на схемите за качество на ЕС на съставно наименование, включващо понятието „кашкавал“.
                  
               
                     (7)
                  
                  
                     Тъй като съдържанието на постигнатото между Румъния и България споразумение е в съответствие с разпоредбите на Регламент (ЕС) № 1151/2012 и законодателството на ЕС, то следва да бъде взето предвид.
                  
               
                     (8)
                  
                  
                     На 8 април 2020 г. Комисията получи уведомление за възражение и съответното мотивирано възражение от Гърция. На 16 април 2020 г. Комисията препрати уведомлението за възражение на Румъния.
                  
               
                     (9)
                  
                  
                     Комисията разгледа представеното от Гърция възражение и установи, че то е допустимо. Във възражението се посочва, че регистрирането на предложеното наименование би изложило на риск съществуването на търговска марка или на наименование, което е изцяло или частично идентично на регистрираното, или съществуването на продукти, които са присъствали законно на гръцкия пазар най-малко пет години преди датата на публикуване на заявлението за регистриране на наименованието „Caşcaval de Săveni“.
                  
               
                     (10)
                  
                  
                     С писмо от 2 юни 2020 г. Комисията прикани заинтересованите страни да проведат необходимите консултации, за да постигнат съгласие в съответствие със своите вътрешни процедури.
                  
               
                     (11)
                  
                  
                     В съответствие с член 51, параграф 3, последна алинея от Регламент (ЕС) № 1151/2012, на 28 август 2020 г. Румъния подаде искане за удължаване на крайния срок за консултациите с Гърция в рамките на процедурата по възражение във връзка с посоченото по-горе заявление, като това искане беше удовлетворено от Комисията.
                  
               
                     (12)
                  
                  
                     Румъния и Гърция постигнаха съгласие, за което Румъния уведоми Комисията на 27 ноември 2020 г., в рамките на удължения срок.
                  
               
                     (13)
                  
                  
                     Румъния и Гърция се съгласиха, че закрилата на наименованието „Caşcaval de Săveni“ не следва да обхваща самостоятелното наименование „caşcaval“, а само съставното наименование „Caşcaval de Săveni“ в неговата цялост. Двете страни стигнаха до заключението, че в регламента, с който наименованието „Caşcaval de Săveni“ се вписва в регистъра на защитените наименования за произход и защитените географски указания, следва бъде пояснен обхватът за по-нататъшна употреба на понятието „caşcaval“.
                  
               
                     (14)
                  
                  
                     Тъй като съдържанието на постигнатото между Румъния и Гърция споразумение е в съответствие с разпоредбите на Регламент (ЕС) № 1151/2012 и законодателството на ЕС, то следва да бъде взето предвид.
                  
               
                     (15)
                  
                  
                     Поради това следва да се осигури закрила на наименованието „Caşcaval de Săveni“ (ЗГУ) в неговата цялост, като понятието „caşcaval“ може да продължи да се използва на територията на Съюза за целите на етикетирането или представянето, при условие че се спазват принципите и правилата, приложими в правния ред на Съюза,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регистрира се наименованието „Caşcaval de Săveni“ (ЗГУ).
            Наименованието, посочено в първата алинея, се използва за обозначаване на продукт от клас 1.3 — „Сирена“, от приложение XI към Регламент за изпълнение (ЕС) № 668/2014 на Комисията (3).
         
         
            Член 2
            Понятието „caşcaval“ може да продължи да се използва на територията на Съюза за целите на етикетирането или представянето, при условие че се спазват принципите и правилата, приложими в правния ред на Съюза.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Настоящият регламент е задължителен в своята цялост и се прилага пряко във всички държави членки.
         
         
            Съставено в Брюксел на 21 април 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 343, 14.12.2012 г., стр. 1.
         
            (2)  ОВ C 15, 16.1.2020 г., стр. 5.
         
            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).